เน้นย้ำจังหวัดประสานทุกพื้นที่จัดงานลอยกระทงบนวิถีความเป็นไทยเป็นมิตรกับสิ่งแวดล้อม สร้างความปลอดภัย
นายสุทธิพงษ์ จุลเจริญ ปลัดกระทรวงมหาดไทย เปิดเผยถึงการจัดกิจกรรมวันลอยกระทงในกรุงเทพมหานครว่า จะมีประชาชนนิยมพาสมาชิกในครอบครัวเดินทางไปลอยกระทงตามประเพณีในช่วงเวลาที่แตกต่างกันไป เพื่อเป็นการเตรียมความพร้อมในการอนุรักษ์และสืบสานวัฒนธรรมประเพณีที่ดีงามของคนไทยและป้องกันอันตราย ป้องกันการสูญเสียต่อชีวิตและทรัพย์สินของพี่น้องประชาชนในเทศกาลดังกล่าว จึงได้สั่งการให้ผู้ว่าราชการจังหวัดกำหนดแนวทางการจัดงานประเพณีวันลอยกระทง โดยจัดประชุมคณะกรรมการรักษาความสงบเรียบร้อย เพื่อลดความเสี่ยงต่อการเกิดอัคคีภัยและอุบัติภัยอื่นควบคู่กับมาตรการป้องกันโรคโควิด-19 พร้อมทั้งสร้างการรับรู้และกระตุ้นเตือนให้พี่น้องประชาชนได้เข้าใจแนวปฏิบัติตามกฎหมาย ตรวจตราความปลอดภัยระบบไฟฟ้า การจุดฟืนไฟและมอบหมายหน่วยงานที่เกี่ยวข้องจัดเจ้าหน้าที่ตรวจความปลอดภัยโป๊ะ ท่าเรือ สถานที่ลอยกระทง มีจุดปฐมพยาบาล ระบบรักษาความปลอดภัยและต้องเป็นงานที่ปลอดยาเสพติดปลอดแอลกอฮอล์ นายสุทธิพงษ์ จุลเจริญ กล่าวอีกว่า ในช่วงเทศกาลลอยกระทง มีประชาชนจำนวนมาก จึงอาจมีความเสี่ยงต่อการแพร่ระบาดของโรคโควิด-19 และโรคอื่นๆ ขอให้หน่วยงานที่เกี่ยวข้องยังคงเฝ้าระวังการแพร่ระบาดของโรคโควิด-19 และโรคต่างๆ ปฏิบัติตามนโยบายคำแนะนำการป้องกันโรคติดต่อที่ต้องเฝ้าระวัง จัดสถานที่ให้สะอาด ปลอดภัย มีสุขลักษณะตามหลักสุขาภิบาล มีระบบการระบายอากาศที่ดีประเมินความเสี่ยงตามความเหมาะสม ตามคำแนะนำของกระทรวงสาธารณสุขและคณะกรรมการโรคติดต่อระดับจังหวัด